
PANEVĖŽIO MIESTO SAVIVALDYBĖS TARYBA
SPRENDIMAS
DĖL LEIDIMO TEIKTI PASLAUGAS PRAMOGINIAIS ĮRENGINIAIS IŠDAVIMO TVARKOS APRAŠO PATVIRTINIMO IR SAVIVALDYBĖS TARYBOS 2014 M. KOVO 27 D. SPRENDIMO NR. 1-91 „DĖL LEIDIMO TEIKTI PASLAUGAS PRAMOGINIAIS ĮRENGINIAIS IŠDAVIMO TVARKOS APRAŠO TVIRTINIMO“ PRIPAŽINIMO NETEKUSIU GALIOS
2015 m. kovo 26 d. Nr. 1-85
Panevėžys
Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Rinkliavų įstatymo 11 straipsnio 1 dalies 2 punktu, Pramoginių įrenginių naudojimo ir priežiūros taisyklių, patvirtintų Lietuvos Respublikos socialinės apsaugos ir darbo ministro 2012 m. sausio 30 d. įsakymu Nr. A1-45, 9 punktu, Panevėžio miesto savivaldybės taryba  n u s p r e n d ž i a:

1. Patvirtinti Leidimo teikti paslaugas pramoginiais įrenginiais išdavimo tvarkos aprašą (pridedama).

2. Pavesti Panevėžio miesto savivaldybės administracijos direktoriui:

2.1. patvirtinti Pramoginių įrenginių operatoriaus atrankos konkurso nuostatus;

2.2. vadovaujantis Leidimo teikti paslaugas pramoginiais įrenginiais išdavimo tvarkos aprašo 5 punktu, nustatyti pramoginių įrenginių įrengimo vietų ribas ir plotą atitinkamose Tarybos patvirtintose viešosiose vietose skelbiant Pramoginių įrenginių operatoriaus atrankos konkursą.

3. Pripažinti netekusiu galios Panevėžio miesto savivaldybės tarybos 2014 m. kovo 27 d. sprendimą Nr. 1-91 „Dėl Leidimo teikti paslaugas pramoginiais įrenginiais išdavimo tvarkos aprašo tvirtinimo“.
Savivaldybės meras
Vitalijus Satkevičius
PATVIRTINTA

Panevėžio miesto savivaldybės tarybos

2015 m. kovo 26 d. sprendimu Nr. 1-85
LEIDIMO TEIKTI PASLAUGAS PRAMOGINIAIS ĮRENGINIAIS IŠDAVIMO 
TVARKOS APRAŠAS

I. BENDROSIOS NUOSTATOS

1. Leidimo teikti paslaugas pramoginiais įrenginiais išdavimo tvarkos aprašas (toliau – aprašas) nustato leidimo teikti paslaugas pramoginiais įrenginiais išdavimo Panevėžio miesto savivaldybės teritorijoje ir Savivaldybei naudoti priskirtose vietose tvarką.

2. Apraše vartojamos sąvokos atitinka Lietuvos Respublikos rinkliavų įstatyme ir Pramoginių įrenginių naudojimo ir priežiūros taisyklėse (toliau – taisyklės), patvirtintose Lietuvos Respublikos socialinės apsaugos ir darbo ministro 2012 m. sausio 30 d. įsakymu Nr. A1-45, vartojamas sąvokas.

3. Aprašas taikomas taisyklių 2 punkte nurodytiems potencialiai pavojingiems įrenginiams ir kitiems pramoginiams įrenginiams. 

4. Leidimai teikti paslaugas pramoginiais įrenginiais viešosiose vietose išduodami:

4.1. pramoginių įrenginių operatoriaus atrankos konkurso laimėtojams;

4.2. ne konkurso būdu, pramoginių įrenginių operatoriams, pageidaujantiems teikti paslaugas renginių metu ir privačios nuosavybės teise valdomame ar iš valstybės nuomojamame, ar kitais pagrindais naudojamame žemės sklype.

5. Leidimai teikti paslaugas pramoginiais įrenginiais išduodami šiose viešosiose vietose: aikštėse, skveruose, parkuose, miškuose, paplūdimiuose, poilsio aikštelėse, vandens telkiniuose ir prie jų, ir kitose Savivaldybės tarybos patvirtintose viešosiose vietose. 

6. Leidimo teikti paslaugas pramoginiais įrenginiais išdavimas yra apmokestinamas vietine rinkliava vadovaujantis Lietuvos Respublikos rinkliavų įstatymo 11 straipsnio 1 dalies 2 punktu tais atvejais, kai paslaugų pramoginiais įrenginiais teikimas numatomas viešosiose vietose, išvardytose aprašo 5 punkte.

II. LEIDIMO TEIKTI PASLAUGAS PRAMOGINIAIS ĮRENGINIAIS KONKURSO LAIMĖTOJUI IŠDAVIMAS

7. Pramoginiai įrenginiai viešosiose vietose, išvardytose 5 punkte, ne renginių, vykstančių jose, metu gali būti įrengiami ir eksploatuojami tik laimėjus konkursą, vadovaujantis Savivaldybės administracijos direktoriaus patvirtintais Pramoginių įrenginių operatoriaus atrankos konkurso nuostatais. 
8. Konkurso laimėtojas, prieš pradėdamas montuoti pramoginį įrenginį, privalo gauti Savivaldybės tarybos nustatyta tvarka išduodamą leidimą teikti paslaugas pramoginiais įrenginiais. Konkurso laimėtojas, norėdamas gauti leidimą teikti paslaugas pramoginiais įrenginiais laimėjus konkursą (toliau – leidimas), Savivaldybės priimamajame tiesiogiai ar elektroniniu būdu pateikia prašymą išduoti leidimą teikti paslaugas pramoginiais įrenginiais laimėjus konkursą (toliau – prašymas), kuris registruojamas Savivaldybės dokumentų valdymo sistemoje „@vilys“ (toliau – IVS „@vilys“). Prie prašymo konkurso laimėtojas prideda šiuos dokumentus: 

8.1. suderintą su Savivaldybės administracijos Architektūros ir urbanistikos, Miesto ūkio skyriais pramoginių įrenginių išdėstymo projektą (toliau – projektas), kurį sudaro:

8.1.1. aiškinamasis raštas;

8.1.2. pramoginių įrenginių išdėstymas topografiniame plane su pažymėtomis jų išdėstymo vietomis;

8.1.3. pramoginių įrenginių vaizdai (brėžiniai) su matmenimis;

8.1.4. vizualizacija;

8.2. įsigaliojusį Veiklos civilinės atsakomybės draudimo polisą, galiojantį ne trumpiau nei leidimas (draudimo polisas turi galioti visą pramoginių įrenginių buvimo laimėtoje vietoje laiką, nesvarbu, kokia pramoginių įrenginių veikimo (eksploatacijos) sezono kalendoriniuose metuose trukmė);

8.3. įsigaliojusią Leidimo sąlygų vykdymo garantiją, išduotą Lietuvoje veikiančios kredito įstaigos, kuri lygi 800 (aštuoni šimtai) eurų ir galioja 30 dienų ilgiau negu leidimas. Pramoginių įrenginių rengėjui pažeidus bet kurią leidimo sąlygą, Savivaldybės administracija įgauna teisę pasinaudoti Leidimo sąlygų vykdymo garantija;

8.4. Potencialiai pavojingų įrenginių valstybės registro pažymą, apie pramoginių įrenginių įregistravimą, kai įrenginys įtrauktas į Potencialiai pavojingų įrenginių sąrašą.

8.5. sutartį (kai reikalinga elektros energija) su elektros energijos tiekėju, sudarytą teisės aktų nustatyta tvarka;

8.6. teisės aktų nustatyta tvarka sudarytą sutartį dėl atliekų tvarkymo;

8.7. mokamąjį pavedimą su banko žymomis arba kvitą, patvirtinantį, kad sumokėta vietinė rinkliava už leidimo teikti paslaugas pramoginiais įrenginiais viešosiose vietose išdavimą. 

9. Ekonomikos ir turto valdymo skyrius, gavęs 8 punkte nurodytą prašymą ir 8.1–8.7 papunkčių reikalavimus atitinkančius dokumentus, ne vėliau kaip per 5 darbo dienas nuo prašymo užregistravimo Savivaldybės priimamajame, išduoda leidimą laikotarpiui, už kurį sumokėta vietinė rinkliava. 

10. Konkurso laimėtojas, gavęs įgaliotos įstaigos eksperto išvadą (jeigu tokia išvada yra reikalinga), per 3 darbo dienas privalo jos ir pramoginio įrenginio paso kopijas pateikti Savivaldybės administracijos Ekonomikos ir turto valdymo skyriui. Leidimo galiojimas sustabdomas Savivaldybės administracijos direktoriaus įsakymu tuo atveju, jeigu leidimo turėtojas per 3 darbo dienas nuo įgaliotos įstaigos eksperto išvados, kad įrenginys yra tinkamas saugiai naudoti, išdavimo nepateikia jos kopijos Savivaldybės administracijos Ekonomikos ir turto valdymo skyriui. 

11. Leidimas gali būti išduodamas visam konkurso skelbime nurodytam laikotarpiui, sumokėjus vietinę rinkliavą už leidimo išdavimą nurodytam laikotarpiui ir sumokėjus konkurso metu pasiūlytą mokėti paramos socialinės infrastruktūros plėtrai dydį metams.
12. Vietinė rinkliava už leidimo teikti paslaugas pramoginiais įrenginiais išdavimą mokama vadovaujantis Vietinės rinkliavos už leidimo prekiauti ar teikti paslaugas viešosiose vietose išdavimą nuostatais ir konkurso nuostatais. 
13. Kai leidimas neišduodamas, Savivaldybės administracijos Ekonomikos ir turto valdymo skyrius per 9 punkte nurodytą terminą raštu praneša apie atsisakymo jį išduoti priežastis: pateikti ne visi ar netinkami dokumentai (negaliojantys, netinkamai įforminti, prieštarauja teisės aktams arba duomenys neatitinka tikrovės), nurodyti 8 punkte. 

14. Savivaldybės administracijos Ekonomikos ir turto valdymo skyrius, priėmęs sprendimą neišduoti leidimo, ne vėliau kaip per 10 darbo dienų nuo tokio sprendimo išsiuntimo konkurso laimėtojui dienos teikia Savivaldybės administracijos direktoriui įsakymo projektą dėl konkurso rezultatų panaikinimo.

15. Leidimas panaikinamas:

15.1. jeigu pramoginių įrenginių rengėjas nevykdo 9 punkte numatytų reikalavimų, apie leidimo panaikinimą raštu įspėjus jį ne vėliau kaip prieš dvi savaites;

15.2. jeigu pramoginių įrenginių rengėjas (leidimo gavėjas) raštu kreipiasi į Savivaldybę dėl leidimo panaikinimo ne vėliau kaip prieš dvi savaites iki leidimo galiojimo termino pabaigos;

15.3. jeigu pramoginiai įrenginiai nepradedami eksploatuoti ilgiau kaip per 2 (du) mėnesius nuo leidimo išdavimo dienos;

15.4. jeigu pramoginių įrenginių eksploatacija nutraukiama (nevykdoma) (pramoginiai įrenginiai išardomi ir (ar) išvežami) ilgiau kaip 30 kalendorinių dienų; 

15.5. pramoginių įrenginių rengėjas pramoginius įrenginius eksploatuoja neturėdamas galiojančios įgaliotos įstaigos eksperto išvados, kad pramoginiai įrenginiai yra tinkami saugiai naudoti, arba įrengia įrenginius, statinius, jų dalis ar konstrukcijas, pagal savo paskirtį ir (ar) savybes nereikalingus pramoginiams įrenginiams eksploatuoti;

15.6. nustatoma (paaiškėja), kad pramoginiai įrenginiai įrengti nesilaikant Lietuvos Respublikos statybos įstatyme ir (ar) statybos techniniuose reglamentuose nustatytos tvarkos ir reikalavimų;

15.7. nustatoma (paaiškėja), kad pramoginių įrenginių rengėjas nustatyta tvarka neužtikrina priešgaisrinės saugos ir (ar) lankytojų gyvybės ir sveikatos apsaugos;

15.8. nustatoma (paaiškėja), kad pramoginių įrenginių rengėjas pradėjo eksploatuoti pramoginius įrenginius be galiojančio veiklos civilinės atsakomybės draudimo poliso arba pramoginius įrenginius eksploatuoja neturėdamas galiojančio veiklos civilinės atsakomybės draudimo poliso ar neturėdamas leidimo sąlygų vykdymo garantijos;

15.9. nustatoma (paaiškėja), kad pramoginiai įrenginiai įrengti (pramoginių įrenginių rengėjas naudoja (užima) teritoriją) už suteiktos pramoginiams įrenginiams eksploatuoti teritorijos ribų.

16. Leidimą panaikinus esant bent vienai iš 15 punkte nurodytų priežasčių, sumokėta vietinė rinkliava ir paramos socialinės infrastruktūros plėtrai dydis negrąžinami.

17. Pasibaigus leidimo galiojimo terminui arba panaikinus jį prieš terminą, pramoginių įrenginių rengėjas (leidimo gavėjas) privalo savo lėšomis išmontuoti įrenginius, sutvarkyti teritoriją ne vėliau kaip per 10 kalendorinių dienų nuo leidimo galiojimo pasibaigimo ar jo panaikinimo. Teritorija turi būti tvarkinga ir estetiškai nepakitusi, dirvožemis (danga) nepažeistas (atstatytas). Pramoginių įrenginių rengėjas, nesutvarkęs teritorijos, turi atlyginti teritorijos sutvarkymo išlaidas. Neatlyginus šių išlaidų, šios išlaidos be išankstinio pranešimo bus padengtos iš leidimo sąlygų vykdymo garantijos.

III. LEIDIMO TEIKTI PASLAUGAS PRAMOGINIAIS ĮRENGINIAIS IŠDAVIMAS NE KONKURSO BŪDU

18. Pramoginiai įrenginiai ne konkurso būdu gali būti įrengiami ir eksploatuojami tik renginių, vykstančių teisės aktų nustatyta tvarka viešosiose vietose, metu ir tokių renginių teritorijoje, taip pat, kai pramoginius įrenginius siekiama įrengti ir eksploatuoti privačios nuosavybės teise valdomame ar iš valstybės nuomojamame, ar kitais pagrindais naudojamame žemės sklype, kurio paskirtis, būdas ir pobūdis neprieštarauja šiai veiklai vykdyti ir yra sklypo įrengimo teritorijos valdytojo rašytinis sutikimas. 

19. Pramoginių įrenginių savininkas, prieš pradėdamas montuoti pramoginį įrenginį, privalo gauti Savivaldybės tarybos nustatyta tvarka išduodamą leidimą teikti paslaugas pramoginiais įrenginiais. Pramoginių įrenginių savininkas, norintis įrengti ir eksploatuoti pramoginius įrenginius renginių metu, ne vėliau kaip prieš 20 darbo dienų iki renginio turi pateikti Savivaldybės priimamajame prašymą išduoti leidimą teikti paslaugas pramoginiais įrenginiais renginių metu, kuris registruojamas IVS „@vilys“. Pramoginių įrenginių savininkas, pageidaujantis įrengti pramoginius įrenginius nuosavybės teise valdomame ar naudojamame valstybinės žemės sklype, tokį prašymą turi pateikti Renginių organizavimo komisijai likus ne mažiau kaip 20 darbo dienų iki pageidaujamos įrengimo pradžios. Prie prašymo pridedami šie dokumentai:

19.1. renginio organizatoriaus sutikimas, kad renginio metu renginio teritorijoje būtų teikiamos pramoginių įrenginių paslaugos arba valstybinės žemės patikėtinio (sklypo savininko) sutikimas, kai pramoginius įrenginius ketinama įrengti privačios nuosavybės teise valdomame arba naudojamame valstybinės žemės sklype;
19.2. suderintas su Savivaldybės administracijos Architektūros ir urbanistikos, Miesto ūkio skyriais ir renginio organizatoriumi (arba sklypo savininku) projektas, kurį sudaro:

19.2.1. aiškinamasis raštas;

19.2.2. pramoginių įrenginių išdėstymo planas topografiniame plane su pažymėtomis jų išdėstymo vietomis;

19.2.3. pramoginių įrenginių vaizdai (brėžiniai) su matmenimis;

19.2.4. vizualizacija;

19.3. veiklos civilinės atsakomybės draudimo polisas, galiojantis iki leidimo teikti paslaugas pramoginiais įrenginiais renginių metu arba iki leidimo teikti paslaugas pramoginiais įrenginiais nuosavybės teise valdomame ar naudojamame valstybinės žemės sklype galiojimo pabaigos; 

19.4. Potencialiai pavojingų įrenginių valstybės registro pažyma apie pramoginių įrenginių įregistravimą, kai įrenginys įtrauktas į Potencialiai pavojingų įrenginių sąrašą;

19.5. mokėjimo pavedimas su banko žymomis arba kvitas, patvirtinantis, kad sumokėta vietinė rinkliava už leidimo teikti paslaugas pramoginiais įrenginiais tik renginių metu išdavimą.

20. Pramoginis įrenginys gali būti pradėtas naudoti įgaliotos įstaigos ekspertui išdavus išvadą, kad pramoginis įrenginys yra tinkamas saugiai naudoti. 

21. Renginių organizavimo komisija, gavusi 20 punkte išvardytus dokumentus, ne vėliau kaip per 7 darbo dienas nuo jų įregistravimo Savivaldybės priimamajame dienos priima sprendimą išduoti (neišduoti) leidimą teikti paslaugas pramoginiais įrenginiais renginio metu (iki renginio pabaigos), rengėjui sumokėjus vietinę rinkliavą už visą leidimo galiojimo terminą, arba motyvuotai raštu atsisako išduoti leidimą arba išduoda leidimą teikti paslaugas pramoginiais įrenginiais nuosavybės teise valdomame ar naudojamame valstybinės žemės sklype. Leidimas neišduodamas, jeigu pateikti ne visi 19 punkte nurodyti dokumentai arba jie yra netinkami (negaliojantys, netinkamai įforminti, prieštarauja teisės aktams arba duomenys neatitinka tikrovės). 

22. Vietinė rinkliava renginių metu už leidimo teikti paslaugas pramoginiais įrenginiais viešosiose vietose išdavimą mokama vadovaujantis Vietinės rinkliavos už leidimo prekiauti ar teikti paslaugas viešosiose vietose išdavimą nuostatais. Leidimas teikti paslaugas pramoginiais įrenginiais renginių metu arba privačios nuosavybės teise valdomame ar naudojamame valstybinės žemės sklype neišduodamas, jeigu pramoginių įrenginių rengėjas pramoginius įrenginius eksploatuoja nesilaikydamas leidimo teikti paslaugas pramoginiais įrenginiais renginių metu sąlygų ir (ar) teisės aktuose nustatytų reikalavimų.

23. Leidimo galiojimas sustabdomas Savivaldybės administracijos direktoriaus įsakymu tuo atveju, jeigu leidimo turėtojas per 3 darbo dienas nuo įgaliotos įstaigos eksperto išvados, kad įrenginys yra tinkamas saugiai naudoti, išdavimo nepateikia jos kopijos Savivaldybės administracijos Renginių organizavimo komisijai. 
24. Pasibaigus leidimo galiojimo terminui, pramoginių įrenginių savininkas (operatorius) privalo savo lėšomis ne ilgiau kaip per 10 kalendorinių dienų išmontuoti įrenginius ir sutvarkyti teritoriją, kuri turi būti tvarkinga ir estetiškai nepakitusi, dirvožemis (danga) nepažeistas (atstatytas). Pramoginių įrenginių savininkas (operatorius), nesutvarkęs teritorijos, turi atlyginti teritorijos sutvarkymo išlaidas.

IV. BAIGIAMOSIOS NUOSTATOS

25. Pramoginių įrenginių savininkas (operatorius) turi teisę konkurso būdu laimėtoje viešojoje vietoje, (plane pažymėtose ir nustatyta tvarka suderintose vietose) leidimo teikti paslaugas pramoginiais įrenginiais galiojimo laikotarpiu teisės aktų nustatyta tvarka vykdyti prekybą ir (ar) teikti paslaugas. Pasibaigus leidimo galiojimo laikui pramoginiai įrenginiai išmontuojami ir išvežami per šio aprašo 17 ir 24 punktuose nurodytą terminą. Konkurso pramoginiams įrenginiams įrengti komisija turi teisę šiai teritorijai (jos daliai) skelbti kitą (naują) konkursą.

26. Jeigu pramoginių įrenginių savininkas neįvykdo leidimo teikti paslaugas pramoginiais įrenginiais reikalavimų, Savivaldybės administracijos Viešosios tvarkos ir kontrolės skyrius surašo Faktinių duomenų patikrinimo aktą.

27. Atsisakymas išduoti kurį nors leidimą teikti paslaugas pramoginiais įrenginiais gali būti skundžiamas Savivaldybės administracijos direktoriui per 5 darbo dienas nuo atsisakymo išduoti leidimą gavimo dienos, o Savivaldybės administracijos direktoriaus sprendimas dėl skundo dėl atsisakymo išduoti leidimą gali būti skundžiamas Lietuvos Respublikos administracinių bylų teisenos įstatymo nustatyta tvarka. 

28. Asmenys už šio aprašo nuostatų nesilaikymą atsako Lietuvos Respublikos teisės aktų nustatyta tvarka.
__________________________________________
